Hoe hanteer jy 'n baas wat onseker van hom(of haar)self is? - Jou Werk | Solidariteit WêreldJou Werk | Solidariteit Wêreld
Tuis › 2016-vakbond › Hoe hanteer jy ‘n baas wat onseker van hom(of haar)self is?
Hoe hanteer jy ‘n baas wat onseker van hom(of haar)self is?
Woensdag | 21 September | 2016
Konvensionele wysheid dikteer dat mense met selfvertroue en ’n verhoogde sin vir gesag bestuurders word omdat hulle mense moet lei.
Helaas is dit nie altyd die geval nie. Die meeste van ons het al, of gaan nog, te doen kry met bestuurders wat onseker van hulself is. Hulle selfvertroue is laag (al wys hulle dit op snaakse maniere!) en hulle wantrou hul kollegas en veral die personeel in die spanne wat hulle moet bestuur en lei.
Hierdie onsekerheid kan baie wortels hê, soos ’n inherente gebrek aan selfvertroue en bekwaanheid of werkseise en –rolle wat te vroeg op hulle afgedwing is.
Wat ook al die oorsaak, onsekerheid by bestuurders kan ’n destruktiewe invloed op die moraal en motivering van hul kollegas hê. Dit lei tot onder meer swakker werksprestasie, dalende produktiwiteit, ’n vinnige personeelomset en verlaagde uitsette.
Hoe herken jy só ’n bestuurder?
Bestuurders wat onseker van hulself is, gaan dit vroeër of later ten toon stel. Daar is talle kenmerke van die gedragspatrone van sulke bestuurders. Oor die algemeen is hulle mense wat bang is vir ander se terugvoer en kritiek omdat dit dalk hul voorstelle en idees sleg laat lyk. Hulle verwelkom dus nie insette nie.
’n Opname by ’n groot multinasionale oliemaatskappy het die menings van 41 bestuurders en 148 werknemers ingewin. Daar is bevind dat bestuurders wat nie bevoeg voel nie, baie minder geneig is om insette van werknemers aan te vra of te aanvaar.
Lottie O’Connor skryf in die Britse dagblad The Guardian dat sulke bestuurders altyd oorkrities is en elke afgehandelde taak met agterdog bejeën. Hulle hou daarvan om ’n struktuur van ons-teen-hulle te handhaaf en bestee baie meer tyd saam met senior personeel terwyl hulle afwysend teenoor junior personeel optree.
Verder gaan hulle strategies te werk om diegene waarvan hulle nie hou nie of nie vertrou nie, uit te sluit.
Katrina Joseski, Australiese sakevrou en blogger, sê hulle nooi byvoorbeeld net sekere mense na belangrike vergaderings wat almal moet bywoon en sluit slegs vertrouelinge by sekere gesprekke in. Hulle mentor jou ook nie om ’n beter werker te wees nie, bevorder jou nooit en laat jou altyd voel asof jy nie genoeg doen nie (al doen en presteer jy meer as genoeg). Lof vir goeie werk is moeilik vir hulle.
Heather Hettiarachchi, ’n regsgeleerde wat in arbeidsreg en menslike hulpbronne spesialiseer, noem ook ’n hele paar verwante eienskappe van onsekere bestuurders. Hulle is byvoorbeeld perfeksioniste wat almal anders se foute opblaas en nooit hul eie foute noem nie. Hulle is mikrobestuurders wat konstant ander mense se werk ondermyn. Hulle is ook boelies, misbruik hul mag en neem krediet vir die span se suksesse maar blameer die mislukkings op ander mense.
Hoe hanteer jy ’n onsekere bestuurder?
Dit verg moed om saam met sulke indiwidue te werk, maar daar is tog maniere hoe jy as werknemer die situasie kan bestuur.
Eerstens moet jy sekere grense vasstel. Indien jy aanhoudend oor naweke e-posse beantwoord en ja vir ’n oormaat werk sê, bevestig jy dat hul gedrag normaal is. Wees bedagsaam maar ferm daaroor om nie op sekere tye te kommunikeer en te werk nie.
Dr. Surya Ganduri, ’n sake- en leierskapkenner, sê enige gedrag wat hulle onseker laat voel, moet beslis vermy word. Wees byvoorbeeld ook op die uitkyk vir geleenthede om hulle prestasies, goeie besluite en raad asook positiewe gedrag uit te lig. Dit sal hulle veilig laat voel.
Hy sê ook dat gereelde negatiewe groepsbesprekings oor die betrokke bestuurder liefs vermy moet word. Sulke kritiek en frustrasie het ’n hardnekkige geneigdheid om by daardie persone uit te kom.
Ganduri sê voorts dat jy van jouself moet opoffer hiervoor deur dank te betuig, bystand te verleen en lof te deel.
Heather Hettiarachchi, 2 Julie 2012, “The Insecure Manager”, humanresourcesguru, https://humanresourcesguru.wordpress.com/2012/07/02/the-insecure-manager/.
Katrina Joseski, 10 November 2013, “Insecure managers – What yo you do?” Corporate Zoo, https://www.corporatezoo.com.au/insecure-managers/.
Nathaneal J. Fast, Ethan R. Burris en Caroline A. Bartel, 14 November 2014, “Research: Insecure Managers Don’t Want Your Suggestions”, Harvard Business Review, https://hbr.org/2014/11/research-insecure-managers-dont-want-your-suggestions.
Surya Ganduri, 2015, “Dealing with an insecure manager”, Mentors Guild, http://www.mentorsguild.com/qna/question/Dealing-with-an-insecure-manager-1953.